32003R0761
L 109/7
JURNALUL OFÍCIAL AL UNIUNII EUROPENE
REGULAMENTUL (CE) NR. 761/2003 AL COMISIEI
din 30 aprilie 2003
de omologare a operațiunilor de control de conformitate cu standardele de comercializare aplicabile fructelor și legumelor proaspete efectuate în India înainte de importul în Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), modificat ultima dată de Regulamentul (CE) nr. 47/2003 al Comisiei (2), în special articolul 10,
întrucât:
(1)
Articolul 7 din Regulamentul (CE) nr. 1148/2001 al Comisiei din 12 iunie 2001 privind controalele de conformitate cu standardele de comercializare aplicabile în sectorul fructelor și legumelor proaspete (3), modificat ultima dată de Regulamentul (CE) nr. 408/2003 (4), definește condițiile pentru omologarea operațiunilor de control efectuate înainte de importul în Comunitate de către anumite țări terțe care cer acest lucru.
(2)
La 31 decembrie 2001, autoritățile indiene au trimis Comisiei o cerere de omologare a operațiunilor de control efectuate de către Direcția de comercializare și control [Directorate of Marketing and Inspection (DMI)], sub responsabilitatea consilierului pentru comercializarea produselor agricole [Agricultural Marketing Adviser (AMA)] al ministerului indian al agriculturii. Această cerere indică faptul că DMI dispune de personalul, de materialul și de instalațiile necesare pentru realizarea controalelor, că utilizează metode echivalente celor prevăzute la articolul 9 din Regulamentul (CE) nr. 1148/2001 și că fructele și legumele proaspete exportate din India către Comunitate respectă standardele comunitare de comercializare sau standarde cel puțin echivalente.
(3)
Datele transmise de către statele membre Comisiei indică faptul că, pentru perioada 1997-2000, importurile de fructe și de legume proaspete care provin din India prezintă o frecvență relativ scăzută de neconformitate cu standardele de comercializare.
(4)
Reprezentanți ai autorităților indiene au participat la activitățile internaționale care urmăresc să stabilească standarde de comercializare pentru fructe și legume în cadrul grupului de lucru pentru standardizarea produselor perisabile și îmbunătățirea calității al Comisiei Economice pentru Europa a Organizației Națiunilor Unite (CEE-ONU).
(5)
În consecință, este necesar să se omologheze operațiunile de control de conformitate efectuate de India cu efect de la data introducerii procedurii de cooperare administrativă prevăzute la articolul 7 alineatul (8) din Regulamentul (CE) nr. 1148/2001.
(6)
Măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Operațiunile de control de conformitate, efectuate de către India, cu standardele de comercializare aplicabile în sectorul fructelor și legumelor proaspete înainte de importul în Comunitate sunt omologate în conformitate cu articolul 7 din Regulamentul (CE) nr. 1148/2001.
Articolul 2
Coordonatele autorității oficiale și ale serviciului de control din India, prevăzute la articolul 7 alineatul (2) paragraful al doilea din Regulamentul (CE) nr. 1148/2001 sunt indicate la anexa I la prezentul regulament.
Articolul 3
Certificatele prevăzute la articolul 7 alineatul (3) paragraful al doilea din Regulamentul (CE) nr. 1148/2001, eliberate în urma controalelor prevăzute la articolul 1 din prezentul regulament, trebuie să fie întocmite pe formulare conforme cu modelul din anexa II la prezentul regulament.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la data publicării în Jurnalul Oficial al Uniunii Europene, seria C, a avizului prevăzut la articolul 7 alineatul (8) din Regulamentul (CE) nr. 1148/2001, privind instituirea cooperării administrative între Comunitate și India.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 aprilie 2003.